It-trumbun huwa strument tan-nifs magħmul mir-ram. Illum jissejjaħ slide trombone u hawn fostna min isejjaħlu trumbun slajs. In- noti joħorgu meta parti minnu tkun imżerżqa 'l barra u 'l- ġewwa mill-parti l-oħra, li ma tiċċaglaqx. Beda jkun maħdum fl- 1400 bħala żvilupp ieħor mit- trumbetta. Bħalha, minnu joħroġ ħoss li huwa brillanti ħafna iżda meqjus li jwennes bħal klarinett. Billi l-ħoss joħroġ qawwi, jintuża ukoll bħala solo. Iżda fit- tul dan jinħass jgħejji 'l-widna. Barra mill-materjal eħxen u l-fetħa idjaq minn fejn kien joħroġ ħoss iktar ħlejju, it-trumbun ta' dak iż-żmien kien armajn l-istess bħal ta' żmienna. Kien jindaqq ħafna fil-knejjes għall-mużika da camera. Għal xi żmien, ma baqax popolari - barra minn f'xi baned. Beda jintuża ħafna fil-baned militari f'nofs is-seklu 17. Kien f'dan iż-żmien li kien żviluppat trumbun bil-fetħa tal-ħoss kif nafuha llum. Wara żidulu l-valvi, iżda b'dawn deher li għandu ton inqas perfett. Iktar ma l-parti li tiżżerzaq tinħareġ 'il barra, iktar il-ħoss joħroġ baxx: jibda mit-tieni E (mi) taħt is-C (do) tan-nofs u jasal sal-Bb (si b) 'l fuq minnha. Iżda jekk min idoqq ikun imħarreġ sew, jista' jtella' u jniżżel aktar (pedal notes). Mozart kien minn ta' l-ewwel li daħħlu fl-orkestra, fl-opra Don Giovanni (1787), Beethoven fil-5 sinfonija (1808). Iżda ddaħħal sew fl- orkestra wara l-1850.